Barcelona, 27 de maig de 2020 - L'ICF, conjuntament amb el Departament de la Vicepresidència i d'Economia i Hisenda, la Direcció General de Promoció Econòmica, Competència i Regulació de la Generalitat i la patronal PIMEC, ha organitzat avui el webinar "Tens necessitats de liquiditat arran de la crisi de la COVID-19?
El finançament amb fons europeus per a les pimes".
La sessió ha servit per presentar la línia ICF Eurocrèdit COVID-19, dotada amb 70M€, i destinada a cobrir necessitats de liquiditat de les pimes arran de la crisi sanitària actual i garantir el manteniment de llocs de treball.
L'obertura de l'acte ha anat a càrrec del conseller delegat de l'ICF, Josep-Ramon Sanromà, i el vicepresident i conseller d'Economia i Hisenda de la Generalitat, Pere Aragonés.
En el seu discurs, Sanromà ha destacat el paper de la banca pública en el context actual. "
Ara més que mai, en aquest moments d'incertesa i crisi sanitària, els bancs públics esdevenen una peça clau per aportar liquiditat addicional i solucions financeres específiques per a les pimes i, conseqüentment, mantenir els llocs de treball ", ha assegurat.
Per la seva banda, Aragonès, ha posat en valor l'esforç afegit que s'està duent a terme durant les darreres setmanes per part del Govern, l'ICF i la resta d'actors que estan treballant per aconseguir dotar de liquiditat al teixit econòmic de Catalunya en aquests moments de crisi. "
El Govern ja ha mobilitzat a través de l'ICF més de 1.100 milions d'euros per garantir la liquiditat del teixit productiu en un context inèdit i sense precedents com l'actual ", ha destacat.
L'acte, moderat pel director de Promoció Econòmica, Regulació i Competència de la Generalitat de Catalunya, Lluis Juncà, ha comptat també amb la participació del el director del Departament de Consultoria Estratègica i Finançament de PIMEC, Pere Cots, i la directora general d'Inversions Creditícies de l'ICF, Anna Álvarez.
En aquest sentit, des de PIMEC s'ha destacat que la COVID-19 ha disparat el finançament alternatiu de les empreses i les pimes davant les fonts de finançament més convencionals. "
En aquest context l'ICF pren especial rellevància oferint préstecs a llarg termini i una relació més personal i propera ".
70 milions d'euros per a les pimes
En el seu torn, la directora general d'Inversions creditícies de l'ICF, Anna Àlvarez, a més de repassar les línies de finançament que l'entitat financera pública ha posat en marxa per fer front a la COVID-19, ha explicat els detalls de la línia ICF Eurocrèdit COVID-19, uns préstecs finançats al 100% pel Fons Europeu de Desenvolupament Regional (FEDER) de la Unió Europea i amb una dotació inicial de 70 milions d'euros.
L'objectiu de la línia és doble: d'una banda, mitigar els efectes negatius de la pandèmia sobre les empreses i, de l'altra, preservar la continuïtat de l'activitat econòmica durant i després de la COVID-19.
Aquesta nova solució complementa la línia "ICF Eurocrèdit" que l'ICF i la Comissió Europea van posar en marxa el 2017 per impulsar el creixement de les pimes dins de l'actual programa operatiu FEDER (2014-2020) de 184 milions d'euros.
Àlvarez ha explicat que " els destinataris de la línia són micro, petites i mitjanes empreses d'entre 5 i 250 treballadors amb un volum de facturació inferior als 50 milions d'euros o un balanç de com a màxim 43 milions d'euros que s'hagin vist afectades per la COVID-19 ".
A més, ha detallat altres característiques dels préstecs.
"Pel que fa a l'import dels préstecs oscil·larà entre els 250.000 euros i els 2 milions d'euros.
Pel que fa al termini, les empreses podran sol·licitar els crèdits a un màxim de 5 anys, i amb fins a 1 any de carència inclòs", ha detallat.
La sessió digital, que ha comptat amb un torn de preguntes, ha conclòs amb la intervenció del secretari general de la Vicepresidència i d'Economia i Hisenda, Albert Castellanos, que ha subratllat que el fet que l'emergència sanitària comenci a ser "menys emergència", ens permet " començar a veure el futur amb una mica d'optimisme ".
Al seu parer, després d'un impacte fort el 2020, les previsions apunten que " la recuperació a partir del 2021 serà ràpida i molt intensa ".
Finalment, el secretari ha volgut destacar el paper de l'ICF en la recuperació de les empreses i ha aprofitat també per reivindicar la necessitat d'una banca pública " per respondre als interessos de 7,5 milions d'accionistes i amb vocació de finançar projectes a llarg termini ", ha conclòs.